Lav et referat af nedenstående tekst:

Tekst:
Normalt koster det 50 kroner at få sig et Rejsekort, så man kan komme rundt med bus og tog i den offentlige trafik. Men dé penge sparer de studerende på en ungdoms- eller videreuddannelse i Aalborg Kommune allerede fra deres første dag på studiet. Aalborg Kommune giver nemlig helt gratis de unge et Rejsekort med 100 kroner til at rejse for. - Vi har en forhåbning og forventning om, at det vil få flere i gang med at bruge den kollektive trafik. For vi tror på, det giver et resultat. Vi regner med, at 5-10.000 vil benytte sig af muligheden, siger rådmanden for Klima og Miljø i Aalborg Kommune, Per Clausen (Ø). Forslaget om gratis Rejsekort blev besluttet af et flertal i byrådet. 28 medlemmer stemte for - kun to stemte imod. Skal redde økonomien Klima- og Miljøudvalget står bag ideen om at uddele de gratis Rejsekort. Her ønsker man at tilskynde flere borgere til igen at benytte sig af den kollektive trafik, efter mange er faldet fra under coronapandemien. Her har en del nordjyder fundet alternative måder at komme frem på. Men nu skal bus- og togpassagererne tilbage igen, mener Per Clausen. - Vi har et akut behov for at få folk til at tage bussen, så vi kan opretholde vores indtægtsgrundlag – ellers risikerer vi, at det eksploderer for kommunen, siger han. Koster 2,25 millioner Kommunens udregninger viser, at for hver én procent flere passagerer, man har i forhold til niveauet i 2019, giver det en øget indtægt på 1,5 millioner kroner. Og omvendt – mister man passagerer, som under coronaen, står kommunen tilbage med et indtægtstab. - Så vi har brug for at vinde de her passagerer tilbage, siger han. Per Clausen medgiver, at nogle af de unge højst sandsynligt ville have oprettet et Rejsekort alligevel, men tror stadig på, at tiltaget vil give flere passagerer på sigt. Regningen for de gratis Rejsekort lyder på 2,25 millioner kroner. Udover den økonomiske grund, så ønsker man i Klima og Miljø også at tilskynde nordjyderne til at lade bilen stå og i stedet sætte sig ind i bussen. - Vi vil gerne gøre det mere attraktivt at bruge den kollektive trafik for at reducere biltrafikken. Bilismen er vokset, så jeg mener, at cykler og busser bør kunne konkurrence med at bruge sin bil, og derfor sætter vi også med både den nye cykelsti ud til universitetet og nu de gratis Rejsekort, siger han. Penge ud af vinduet En af de to medlemmer af Aalborg Byråd, der stemte nej til at give de studerende gratis oprettelse af Rejsekort, er Kristoffer Hjort Storm, der er uden for parti. Han tror ikke på, at ordningen kommer til at virke efter hensigten. - Vi kan ikke løse NT’s store udfordringer med svigtende passagerer sådan her – det er penge ud af vinduet og dårlig forvaltning af skatteborgernes penge. For det handler om at ændre folks adfærd, og det kan du ikke gøre med 100 kroner. Det er jo bare to ture til og fra universitetet, siger han. Kristoffer Hjort Storm henviser til et lignende forslag, som sidste år blev stemt ned i byrådet – netop fordi man vurderede, at det ikke ville have stor nok effekt. - Det her er jo en gave til tilflytterne, og det er ikke en opgave for kommunen. Vi kan jo ikke engang være sikre på, at de bruger pengene i Aalborg Kommune. Måske bruger de dem på en billet væk fra kommunen, advarer han. Den kritik mener rådmand for Klima og Miljø dog ikke er berettiget. Han tror ikke, størstedelen af de unge, der får et gratis Rejsekort, vil bruge det uden for kommunen. - For unge mennesker, der er i gang med en uddannelse i Aalborg, foregår langt det meste af deres transport i Aalborg. Det almindelige vil være, at de bruger det på den interne transport, siger han. Plusbussen skal redde økonomien Rådmand Per Clausen (Ø) og Kristoffer Hjort Storm er enige om, at Aalborg Kommunens nye Plusbus vil lokke langt flere passagerer til at benytte den kollektive trafik – på grund af hurtigere og flere afgange. Men de er ikke enige om, hvorvidt Plusbussen er tilstrækkeligt for kommunens økonomi. - Når plusbussen står klar, bliver problemet løst helt af sig selv. Så lad os nu vente og se, hvor mange flere passagerer, bussen giver, før vi tager den her beslutning nu. Det er helt håbløst, at man begynder på den slags, inden projektet står færdigt, siger Kristoffer Hjort Storm. Per Clausen (Ø) mener ikke, Aalborg Kommune har råd til at vente til næste år med at redde økonomien. - Plusbussen giver da en god mulighed for at øge passagerantallet til næste år, men vi kan ikke tillade os at gå og vente. Vi skal gøre noget nu, slår han fast. Tilbuddet om at få oprettet et gratis Rejsekort og få indsat 100 kroner på det gælder fra 1. august og frem til 30. september.

Referat:
Rådmanden regner med, at op mod 10.000 unge vil tage imod tilbuddet, der skal sikre kommunens økonomi på området.